google/wiki40b huggingface dataset:
Γιώργος Χρανιώτης

Βιογραφικό

Γεννήθηκε και μεγάλωσε στην Αθήνα. Τελειώνοντας το σχολείο ξεκίνησε να σπουδάζει στην Γυμναστική Ακαδημία Αθηνών ενώ λίγο αργότερα αποφάσισε να ασχοληθεί με την υποκριτική σπουδάζοντας στις δραματικές σχολές Νίκου Βασταρδή και Γιώργου Θεοδοσιάδη. Κατά τη διάρκεια των σπουδών του έκανε το τηλεοπτικό του ντεμπούτο το 1994 στην κοινωνική σειρά "Βανίλια Σοκολάτα" στο MEGA ενώ ακολούθησε η συμμετοχή του σε δύο επεισόδια της σειράς "Οι Αγνοημένοι" στον ANT1 την ίδια περίοδο. Τη σεζόν 1996-1997 είχε έναν από τους πρωταγωνιστικούς ρόλους στη σειρά "Οι δικοί μας άνθρωποι" στην ΕΤ1 ενώ συμμετείχε στις σειρές "Το Χρώμα του Φεγγαριού" και "Τα Χρώματα της Αγάπης". Έγινε ευρύτερα γνωστός από τον πρωταγωνιστικό του ρόλο στην κωμική σειρά Για μια γυναίκα και ένα αυτοκίνητο τη σεζόν 2001-2002 ενώ την επόμενη σεζόν πρωταγωνίστησε στη σειρά "Ζευγάρια". Τη σεζόν 2005-2006 πρωταγωνίστησε στην ελληνογαλλική ιστορική σειρά Le dernier seigneur des Balkans στην ΝΕΤ και στην κωμική σειρά "Ποτέ δεν ξέρεις" στον ANT1. Την τηλεοπτική σεζόν 2006-2007 έλαβε μέρος σε επεισόδια των σειρών Εντιμότατοι κερατάδες, Το Κόκκινο Δωμάτιο, 10η εντολή και Οι ιστορίες του αστυνόμου Μπέκα. Το 2011 έλαβε μέρος στο χορευτικό talent show του ANT1 Dancing with the stars. Τη σεζόν 2012-2013 παρουσίασε την εκπομπή "X-Player" στον ΣΚΑΪ. Το 2014 έκανε μια guest εμφάνιση στην κωμική σειρά Μάνα Χ Ουρανού ενώ το 2016 στη σειρά Το σόι σου. Τη σεζόν 2016-2017 είχε έναν από τους πρωταγωνιστικούς ρόλους στην καθημερινή σειρά "Ζώη μου" στο STAR. Τον Ιανουάριο του 2017 δέχτηκε πρόταση από τον τηλεοπτικό σταθμό ΣΚΑΪ για τη συμμετοχή του στο reality επιβίωσης Survivor Greece απαντώντας θετικά. Για τα γυρίσματα του παιχνιδιού ταξίδεψε στον Άγιο Δομίνικο παραμένοντας για 4,5 μήνες κατακτώντας την 8η θέση  . Το 2018 εμφανίστηκε στις σειρές "Έγκλημα και Πάθος", Μην αρχίζεις τη μουρμούρα ενώ έκανε ένα πέρασμα και από το Survivor.

Προσωπική Ζωή

Τον Ιούνιο του 2018 παντρεύτηκε την χορεύτρια Γεωργία Αβασκαντήρα μετά από περίπου 2 χρόνια σχέσης .
Futurama: Bender's Game

Πλοκή

Λόγω έλλειψης μαύρης ύλης, οι τιμές των καυσίμων στη Γη έχουν ανέβει. Το πλήρωμα της Πλάνετ Εξπρές καλείται να ξεσκεπάσει την Μαμά, η οποία με σκοπό να αποκτήσει το μονοπώλιο στην αγορά έχει κρύψει όλα τα αποθέματα μαύρης ύλης.
Εθνική Μαδαγασκάρης (ποδόσφαιρο ανδρών)

Ιστορία

Δεν προκρίθηκε ποτέ στην τελική φάση του Παγκοσμίου Κυπέλλου Ποδοσφαίρου ή του Κυπέλλου Εθνών Αφρικής. Μία από τις μεγαλύτερες νίκες της ομάδας ήταν η νίκη με 1-0 επί της Αιγύπτου στα προκριματικά του Κυπέλλου Εθνών Αφρικής.

Στάδιο

Η εθνική ομάδα χρησιμοποιεί ως έδρες το Δημοτικό Στάδιο Μαχαμασίνα, χωρητικότητας 22.000 θεατών που βρίσκεται στην πρωτεύουσα Ανταναναρίβο και το Στάδιο Ραμπεμαναντζάρα, χωρητικότητας 10.000 θεατών, που βρίσκεται στη Μαχατζάνγκα.
Λιτόκουα Τομέινγκ

Πολιτικές μεταπτώσεις

Γεννήθηκε στις 14 Οκτωβρίου του 1939. Στη διάρκεια της τελευταίας δεκαετίας ο Τομέινγκ επέδειξε δείγματα αστάθειας σε ό,τι αφορά τόσο την πολιτική όσο και τη διπλωματία.
Υπηρέτησε στο παρελθόν ως Πρόεδρος της Βουλής (Nitijela) και αρχικά ανήκε στο Ενωμένο Δημοκρατικό Κόμμα (UDP). Στη συνέχεια αυτομόλησε στο αριστερό κόμμα UPP και άσκησε σφοδρή κριτική στο πρώην κόμμα του. Συνεργάστηκε με τον πρώην πρόεδρο Ιμάτα Καμπούα, ο οποίος και τον προώθησε ως υποψήφιο για το προεδρικό αξίωμα. Έτσι, ο Τομέινγκ κατήλθε ως υποψήφιος με το  συνασπισμό των κομμάτων AKA-UPP. 
Χαρακτηριστικό είναι ότι το 2005 όταν ήταν ο ίδιος πρόεδρος της Βουλής, ο Τομέινγκ είχε επισκεφτεί την Ταϊβάν και είχε συνομιλίες  υψηλού επιπέδου. Στη συνέχεια όμως υποσχέθηκε ότι με την ανάληψη της προεδρίας θα αλλάξει την πολιτική της χώρας της προς την Κίνα. Αυτό σημαίνει ότι η Δημοκρατία των Νησιών Μάρσαλ θα συνάψει ξανά διπλωματικές σχέσεις με τη Λαϊκή Δημοκρατία της Κίνας και όχι με την Ταϊβάν.
Δεκαεξάγωνο

Στη γεωμετρία, το δεκαεξάγωνο (από τις ελληνικές λέξεις δεκαέξι και γωνία) είναι ένα οποιοδήποτε πολύγωνο σχήμα με 16 πλευρές και 16 κορυφές. Οι εσωτερικές γωνίες οποιουδήποτε δεκαεξαγώνου έχουν άθροισμα 2520 μοίρες (°). Το σύμβολο Schläfli του δεκαεξαγώνου είναι {16}.
Προεδρικές εκλογές στο Νεπάλ (2015)

Έμμεσες προεδρικές εκλογές πραγματοποιήθηκαν στο Νεπάλ στις 28 Οκτωβρίου 2015. Η Μπίντια Ντεβί Μπαντάρι του Κομμουνιστικού Κόμματος του Νεπάλ (Ενωμένο Μαρξιστικό–Λενινιστικό) εξελέγη Πρόεδρος,και έγινε η πρώτη γυναίκα αρχηγός κράτους στο Νεπάλ.
Κομητεία Ακτό

Μεταφορές

Η κομητεία εξυπηρετείται από τον σιδηρόδρομο Κασγκάρ-Χοτάν.
Αποστολικό Βικαριάτο Θεσσαλονίκης

To Ρωμαιοκαθολικό Αποστολικό Βικαριάτο Θεσσαλονίκης (λατινικά: Apostolicus Vicariatus Thessalonicensis) είναι ένα Αποστολικό Βικαριάτο του λατινικού τυπικού της Ρωμαιοκαθολικής Εκκλησίας στην Ελλάδα. Το Βικαριάτο ιδρύθηκε το 1926, περιλαμβάνοντας τους νομούς της Θεσσαλονίκης, Καβάλας, Ξάνθης, Βόλου, Λάρισας και Γιαννιτσών.
Το Βικαριάτο παραμένει κενό αφού ο μόνος του Επίσκοπος, Αλεσσάντρο Γκουιντάτι, διορίσθηκε Αρχιεπίσκοπος της Αρχιεπισκοπή Νάξου, Άνδρου, Τήνου και Μυκόνου το 1929.
Κύπελλο Ιντερτότο 1989

Στο Κύπελλο Ιντερτότο 1989 δεν υπήρχαν νοκ-άουτ γύροι και έτσι δεν υπήρξε τελικός νικητής.

Ομίλοι

Οι ομάδες διαχωρίστηκαν σε 11 ομίλους των 4 ομάδων ο κάθε ένας.
Σπύρος Πομώνης

Σε συλλογικό επίπεδο

Αγωνίστηκε για πρώτη φορά το 1961 σε ηλικία 17 ετών στην ΑΕΚ, όπου καθιερώθηκε δύο χρόνια αργότερα, το 1963 και παρέμεινε στην "Ένωση" δεκατρία χρόνια, μέχρι το 1974, όταν αποχώρησε για να αγωνιστεί και να κλείσει την καριέρα του στον Εθνικό Πειραιώς. Διακρίθηκε ιδιαίτερα στη θέση του αριστερού ακραίου επιθετικού και φημιζόταν για την ταχύτητά του και την πολύ καλή του ντρίμπλα.

Στις εθνικές ομάδες

Ο Σπύρος Πομώνης αγωνίστηκε με την εθνική Ελλάδας σε 5 αγώνες και σημείωσε ένα τέρμα (σκόραρε το νικητήριο τέρμα στη φιλική νικηφόρα αναμέτρηση με 2-1 εναντίον της Ιταλίας τον Μάρτιο του 1972), στο διάστημα 1964-72. Η πρώτη του εμφάνιση πραγματοποιήθηκε στις 8 Απριλίου 1964, στην εντυπωσιακή εντός έδρας νίκη με 4-1 επί της Αγγλίας για το προολυμπιακό τουρνουά εν όψει των Ολυμπιακών Αγώνων του 1964.
Υπήρξε διεθνής και με την εθνική Νέων, αγωνιζόμενος στο ευρωπαϊκό πρωτάθλημα Νέων του 1962.
Ελένη της Σερβίας, βασίλισσα της Ουγγαρίας

Βιογραφία

Ήταν κόρη του Ούρος Α΄ μεγάλου πρίγκιπα της Σερβίας και τη Άννας Διογένους, κόρης του Κωνσταντίνου Διογένη (γιου του Ρωμανού Δ΄).
Εμμανουήλ Κελαϊδής

Βιογραφικά στοιχεία

Γεννήθηκε στα Μεγάλα Χωράφια Καλαμίου Χανίων. Αποφοίτησε από τη Σχολή Υπαξιωματικών του Στρατού Ξηράς με το βαθμό του Δεκανέα το 1920. Κατόπιν φοίτησε και επιτυχώς αποφοίτησε στην Αεροπορική Σχολή Σέδες και στην Αγγλική Σχολή Εκπαιδευτών Πτήσεων. Συμμετείχε στον πόλεμο 1940-1941 ως διοικητής της Αεροπορίας Διώξεως. Διέφυγε στη Μέση Ανατολή (Δεκέμβριος 1941). Σμήναρχος το 1941. Διοικητής Αεροπορικού Αποσπάσματος στη Γάζα (1941-1942) και διευθυντής της Διοικητικής Υπηρεσίας στο υπουργείο Αεροπορίας στο Κάιρο (1942-1944). Σε ειδική αποστολή του Συμμαχικού Στρατηγείου στην Κρήτη (Φεβρουάριος 1944). Επιτελάρχης Στρατιωτικής Διοικήσεως Κρήτης (Οκτώβριος 1944-Φεβρουάριος 1945). Ανώτερος διοικητής Αεροπορίας (Ιούλιος 1946-1949). Υποπτέραρχος (1947). Αρχηγός Γενικού Επιτελείου Αεροπορίας (1950-1955). Αντιπτέραρχος το 1951, ο πρώτος αξιωματικός εν ενεργεία που κατέλαβε το βαθμό αυτό στην Πολεμική Αεροπορία. Αποστρατεύτηκε το 1955 με τη συμπλήρωση οκταετούς υπηρεσίας στους ανώτατους βαθμούς. Υφυπουργός Αεροπορίας (8 Ιανουαρίου 1950-23 Μαρτίου 1950 και 24 Μαρτίου 1950-15 Απριλίου 1950). Διετέλεσε Γενικός διευθυντής του Οργανισμού Λιμένος Πειραιώς. Πέθανε το 1989 και κηδεύτηκε στις 27 Ιανουαρίου από το Πρώτο Νεκροταφείο Αθηνών. Είχε 2 κόρες.
Λευκαύγεια

Η λευκαύγεια είναι το μέτρο της ανακλαστικότητας μιας επιφάνειας ή ενός σώματος.
Μετράται ως ο λόγος της ανακλώμενης προς την προσπίπτουσα ηλεκτρομαγνητική ακτινοβολία στην επιφάνεια ενός σώματος. Το κλάσμα αυτό, που συνήθως εκφράζεται ως ποσοστό από 0% έως 100%, είναι μια σημαντική έννοια στην Κλιματολογία και την Αστρονομία. Ο λόγος αυτός εξαρτάται από την συχνότητα της θεωρούμενης ακτινοβολίας: όταν δίνεται χωρίς προσδιορισμούς. Γενικά αναφέρεται στη μέση τιμή κατά μήκος του φάσματος του ορατού φωτός. Επίσης εξαρτάται από τη γωνία πρόσπτωσης της ακτινοβολίας. Γενικά λαμβάνεται υπόψη η κάθετη πρόσπτωση. Στη περίπτωση της Κλιματολογίας και Αστρονομίας λαμβάνεται υπόψη το ύψος του Ηλίου υπέρ τον ορίζοντα που κυμαίνεται από 2% όταν αυτός μεσουρανεί, μέχρι 58% όταν βρίσκεται 5' (λεπτά της μοίρας) υπέρ τον ορίζοντα.

Η λευκαύγεια στη Γη

Η λευκαύγεια του φρέσκου χιονιού είναι υψηλή: έως και 90%. Η επιφάνεια των ωκεανών έχει χαμηλή λευκαύγεια. Η Γη* έχει μια μέση λευκαύγεια της τάξης του 37-39% (0,37 ως 0,39), ενώ η λευκαύγεια της Σελήνης είναι γύρω στο 12% ή 0,12. Άλλες τιμές λευκαύγειας για γήινα συστήματα είναι 0,1-0,2 για φυλλοβόλα δάση, 0,05-0,15 για κωνοφόρα δάση, 0,2-0,25 για γρασίδι, 0,17-0,27 για τσιμεντένιο οδόστρωμα και 0,05-0,10 για οδόστρωμα από μαύρο χαλίκι.

Η λευκαύγεια στην αστρονομία

Στην αστρονομία η λευκαύγεια των δορυφόρων και των αστεροειδών μπορεί να χρησιμοποιηθεί για να συναχθεί η επιφανειακή τους σύσταση, ιδίως η περιεκτικότητά τους σε πάγο. Ο Εγκέλαδος, ένας δορυφόρος του Κρόνου, έχει την υψηλότερη γνωστή λευκαύγεια από κάθε άλλο σώμα στο Ηλιακό Σύστημα, με το 99% της ηλεκτρομαγνητικής ακτινοβολίας να ανακλάται.

Η επιρροή της ανθρώπινης δραστηριότητας

Η ανθρώπινη δραστηριότητα έχει μεταβάλλει τη λευκαύγεια (δια της αποψίλωσης των δασών και της δημιουργίας αγροκτημάτων, για παράδειγμα) σε διάφορες περιοχές ανά τον κόσμο. Ωστόσο, είναι δύσκολο να γίνει ποσοτική εκτίμηση αυτής της επίδρασης σε παγκόσμιο επίπεδο: δεν είναι ξεκάθαρο αν οι αλλαγές τείνουν να αυξήσουν ή να μειώσουν τη θέρμανση του πλανήτη.
Το «κλασικό» παράδειγμα για την επίδραση της λευκαύγειας είναι η ανάδραση μεταξύ χιονιού και θερμοκρασίας. Αν μια καλυμμένη με χιόνι περιοχή ζεσταθεί και το χιόνι λιώσει, η λευκαύγεια μειώνεται, απορροφάται περισσότερο ηλιακό φως, και η θερμοκρασία τείνει να αυξηθεί. Το αντίστροφο είναι επίσης αλήθεια: αν σχηματιστεί χιόνι, ξεκινά ένας κύκλος ψύξης. Η ένταση της επίδρασης της λευκαύγειας εξαρτάται από το μέγεθος της μεταβολής της λευκαύγειας και το ποσό της ροής της ηλιακής ακτινοβολίας· για το λόγο αυτό, μπορεί να γίνει πολύ μεγάλη στους τροπικούς.

Λευκαύγεια του νερού

Η λευκαύγεια (το άλβεδο) του νερού παρουσιάζει μια ιδιαιτερότητα. Συγκεκριμένα υπολογίζεται ως μέσος όρος δύο συνιστωσών, όπου η μεν πρώτη εκφράζει αυτή που προέρχεται απ΄ ευθείας από την ακτινοβολία του Ήλιου και η άλλη που προέρχεται από τη διάχυση του ηλιακού φωτός στην ατμόσφαιρα. Η συνιστώσα της δεύτερης, δηλαδή της διάχυτης ακτινοβολίας, αντιπροσωπεύει περίπου το 17% της συνολικής λευκαυγείας. Στη λευκαύγεια του νερού λαμβάνεται ιδιαίτερα υπόψη το ύψος του Ηλίου, υπέρ τον ορίζοντα, πάντα με αίθριο καιρό (ανέφελο).
Μυρτώ Κοντοβά

Βιογραφία

Γεννήθηκε στην Αθήνα. Έχει γράψει στίχους για πολλούς καλλιτέχνες, μεταξύ των οποίων για τη Δήμητρα Γαλάνη, την Άλκηστη Πρωτοψάλτη, τον Δημήτρη Μπάση, την Άννα Βίσση, τον Γιάννη Κότσιρα, το Σάκη Ρουβά κ.ά Το τραγούδι της που έγινε μεγαλύτερη επιτυχία και κατάφερε να μείνει στο χρόνο είναι το "Τράβα σκανδάλη" σε μουσική Δήμητρας Γαλάνη και ερμηνεία Άλκηστης Πρωτοψάλτη.
Επίσης τη σεζόν 2007/2008 προβλήθηκε η κωμική σειρά "Υπέροχα πλάσματα", σε δικό της σενάριο, από το κανάλι Alpha TV κερδίζοντας το βραβείο καλύτερου πρωτότυπου σεναρίου "Πρόσωπα 2008". Από τον Οκτώβριο του 2009 μέχρι τον Ιούνιο του 2010 προβλήθηκε η επόμενη της κωμική σειρά  με τίτλο "Μίλα μου βρώμικα" από το Mega. Παράλληλα έχει γράψει το νεανικό μυθιστόρημα "Το Κουβάρι των Αλλόκοτων Πραγμάτων" ενώ  τα τελευταία χρόνια απαντά σε γράμματα αναγνωστών στη στήλη "Μίλα μου βρώμικα" στην εφημερίδα "Athens Voice".
2000 μ.Χ. (σκάκι)

Το 2000 μ.Χ. (2000 A.D.) είναι σκακιστική παραλλαγή, που εφηύρε ο Β. Ρ. Πάρτον (V. R. Parton), η οποία χρησιμοποιεί ανορθόδοξους πεσσούς εμπνευσμένους από την Ελληνική μυθολογία σε μια σκακιέρα 10×10. Ο Πάρτον δημοσίευσε την παραλλαγή το 1972 στη μονογραφία του «Το παιχνίδι μου για το 2000 μ.Χ. και μετά» (My Game for 2000 A.D. and After).

Περιγραφή

Ο Πάρτον περιγράφει την εφεύρεσή του ως «παιχνίδι για τους μελλοντικούς παίκτες στην επόμενη χιλιετία», έχοντας την άποψη ότι για να είναι αρκετά δύσκολη μια παραλλαγή για τις επόμενες γενεές πρέπει να διαθέτει μια μεγαλύτερη σκακιέρα και αυξημένες δυνατότητες.
Οι Γοργόνες, οι Χίμαιρες και οι Ερινύες είναι όλα τρομακτικά θηλυκά τέρατα από την Ελληνική μυθολογία. Αναφέρεται επίσης από τον Πάρτον, ένα επιπλέον θηλυκό τέρας, η Δράκαινα, αντί του συνηθέστερου Δράκου. Ο Ακόλουθος στέκεται δίπλα στην Αυτοκράτειρα στην αρχή του παιχνιδιού και κινείται όπως ο βασιλιάς στο συμβατικό σκάκι, αλλά του έχουν αφαιρεθεί όλες οι βασιλικές ιδιότητες, αφού μπορεί να συλληφθεί, και είναι μακράν το πιο αδύναμο από όλα τα κομμάτια, εκτός από το πιόνι. Ο Ακόλουθος θα λέγαμε καλύτερα ότι «χρησιμεύει απλά ως προπέτασμα για την Αυτοκράτειρα».
Η διάκριση μεταξύ των μεθόδων κίνησης και σύλληψης των περισσοτέρων κομματιών αποτελεί χαρακτηριστικό του παιχνιδιού. Το χαρακτηριστικό αυτό, είναι πιθανώς εμπνευσμένο από την παραλλαγή Μπαρόκ σκάκι (Baroque chess ή Ultima), όπου όλα τα μεγάλα κομμάτια κινούνται όπως η βασίλισσα, αλλά το καθένα έχει τη δική του μέθοδο σύλληψης.
Χρήστος Μελίσσης

Σε συλλογικό επίπεδο

Ξεκίνησε την επαγγελματική του σταδιοδρομία το 2000 στη Νάουσα και την επόμενη χρονιά μεταγράφηκε στον Πανσερραϊκό. Τον Ιανουάριο του 2005 έκανε το πρώτο μεγάλο άλμα στην καριέρα του όταν μεταγράφηκε στον ΠΑΟΚ, όπου αγωνίστηκε μέχρι το καλοκαίρι του 2008, όταν και αποκτήθηκε από τον Παναθηναϊκό. Στο "τριφύλλι" όμως είχε ελάχιστες συμμετοχές και την επόμενη περίοδο (2009-10) δόθηκε ως δανεικός στη Λάρισα, ενώ το ίδιο συνέβη και έναν χρόνο αργότερα, όταν παραχωρήθηκε εκ νέου ως δανεικός, αρχικά στην πορτογαλική Μαρίτιμο και εν συνεχεία και πάλι στη Λάρισα.
Το 2012 έμεινε ελεύθερος από τον Παναθηναϊκό, υπογράφοντας συμβόλαιο συνεργασίας ενός έτους με τον Πανθρακικό, με το τέλος του οποίου ήρθε σε συμφωνία για τα επόμενα δύο χρόνια με τον Ολυμπιακό Βόλου, αποχώρησε όμως το καλοκαίρι του 2014. Τον Ιανουάριο του 2015 κι έπειτα από εξάμηνη αποχή από τους αγωνιστικούς χώρους επανήλθε στην ενεργό δράση, υπογράφοντας για δεύτερη φορά στην καριέρα του στον Πανθρακικό. Το καλοκαίρι του 2016 συμφώνησε με τη Βέροια.

Στις εθνικές ομάδες

Με την εθνική Ελλάδας έχει αγωνιστεί δύο συνολικά φορές. Το ντεμπούτο του με τη γαλανόλευκη φανέλα πραγματοποιήθηκε στις 5 Φεβρουαρίου 2008 στον νικηφόρο φιλικό αγώνα προετοιμασίας με αντίπαλο την Τσεχία (1-0), που διεξήχθη στην Κύπρο, όταν υπό τις οδηγίες του Ότο Ρεχάγκελ πέρασε ως αλλαγή στο δεύτερο ημίχρονο, αντικαθιστώντας τον Λουκά Βύντρα.
1717 Αρλόν

Φυσικά χαρακτηριστικά

Η μέση διάμετρος του Αρλόν εκτιμάται σε 9 km περίπου. O φασματικός τύπος του είναι S (λιθώδης). Ο Αρλόν περιστρέφεται γύρω από τον εαυτό του μία φορά κάθε 5 ώρες 8 λεπτά και 54 δευτερόλεπτα.

Δορυφόρος

Στις 17 Ιανουαρίου 2006 μια ομάδα αστρονόμων στο Αστεροσκοπείο Οντρέγιοφ της Τσεχίας ανακοίνωσε ότι η ανάλυση της καμπύλης φωτός του Αρλόν παρέχει ενδείξεις για την ύπαρξη ενός δορυφόρου του, ο οποίος έχει διάμετρο περίπου 4 χλμ. και περιφέρεται σε μέση απόσταση 16 χλμ. περί τον Αρλόν, μία φορά κάθε 18 ώρες και 14 λεπτά.
Ποσειδών Καμινίων Λήμνου

Ο Μορφωτικός Εκπολιτιστικός Αθλητικός Σύλλογος "Ποσειδών" Καμινίων Λήμνου ιδρύθηκε το 1982 και έχει ποδοσφαιρικό και πολιτιστικό τμήμα.

Ιστορία

Από το 1965 στα Καμίνια Λήμνου υπήρχε μια ανεπίσημη ποδοσφαιρική ομάδα με το όνομα "Ποσειδών", την οποία είχαν συστήσει οι έφηβοι του χωριού και τα καλοκαίρια έπαιζαν με τις ομάδες των γειτονικών χωριών.
Το 1982 ιδρύθηκε επίσημα ο Αθλητικός Όμιλος "Ποσειδών", ο οποίος το 1984 άλλαξε τον τίτλο σε Μ.Ε.Α.Σ. Ποσειδών, ώστε να συμπεριλάβει και το πολιτιστικό τμήμα. Ο σύλλογος έχει ως σύμβολο την τρίαινα και χρώματα το κόκκινο και το μπλε.

Η ποδοσφαιρική ομάδα

Η ποδοσφαιρική ομάδα του Ποσειδώνα συμμετείχε στο πρωτάθλημα της Ε.Π.Σ. Λέσβου (όμιλος Λήμνου) από το 1985 ως το 2003. Το 1986-87 αναδείχθηκε Πρωταθλητής Γ΄ κατηγορίας και ανέβηκε στη Β΄. Αυτός είναι ο μοναδικός τίτλος της ιστορίας του. Την επόμενη χρονιά υποβιβάστηκε αλλά από το 1989 επανήλθε στη Β΄ λόγω αναδιάρθρωσης των κατηγοριών και κατάργησης της Γ΄ κατηγορίας.
Ως το 2003 που συμμετείχε στο πρωτάθλημα είχε αξιοπρεπή παρουσία και συνήθως καταλάμβανε μεσαίες θέσεις (4η ως 5η). Την περίοδο 2002-03 τερμάτισε προτελευταίος (7ος) αλλά κέρδισε τη συμπάθεια του αθλητικού τύπου για το φιλότιμο των νεαρών παικτών του. Στη συνέχεια αποσύρθηκε από το πρωτάθλημα λόγω έλλειψης ποδοσφαιριστών.

Το πολιτιστικό τμήμα

Σκοπός του πολιτιστικού τμήματος είναι η αναβίωση παλαιών εθίμων, η εκμάθηση παραδοσιακών χορών, δημιουργία βιβλιοθήκης και γενικά η συσπείρωση της νεολαίας στο στέκι του.
Η κεντρικότερη εκδήλωση του συλλόγου είναι τα Ποσειδώνια, που ξεκίνησαν το 1983 και γίνονται σχεδόν κάθε καλοκαίρι τον Αύγουστο. Περιλαμβάνουν αθλητικές και πολιτιστικές δραστηριότητες, όπως αγώνα ανωμάλου δρόμου όλων των κατηγοριών (ανδρών, γυναικών, εφήβων, νεανίδων, παίδων, κορασίδων και παλαιμάχων), χοροεσπερίδα με το χορευτικό τμήμα του συλλόγου και θεατρική παράσταση από το θεατρικό τμήμα στο θέατρο του σχολείου.
Magneto

Περιγραφή

Ο Magneto ήταν πολύ καλός φίλος του καθηγητή Charles Xavier (Καθηγητής Χ) αργότερα όμως έγινε ο μεγαλύτερος εχθρός του. Παρά την έχθρα του με τον Xavier o Magneto συμμάχησε με τον Xavier και τους X-men όσες φορές ήταν εναντίον τους.
Στην διάσταση House of M, που δημιουργήθηκε από τους Scarlet Witch και Charles Xavier, ο Magneto είναι ο κυρίαρχος του κόσμου και έχει πολλούς κακούς συμμάχους όπως τον Apocalypse και τον Sauron.

Εκδοτική ιστορία

Ο Magneto πρωτοεμφανίστηκε για πρώτη φορά στην πρώτη έκδοση των X-Men το 1963. Μέσα από τη δεκαετία του 1960, ο Magneto εμφανίστηκε σε διάφορα τεύχη των αρχικών κόμιψ του X-Men, συμπεριλαμβανομένων των Uncanny X-Men, X-Men, Astonishing X-Men, Alpha Flight, Cable, Excalibur, The New Mutants, πολλές μινισειρές X-Men και αρκετοί άλλοι τίτλοι της Marvel. Ο πρώτος σόλο τίτλος του ήταν ο Magneto: The Twisting of a Soul # 0 (Σεπτέμβριος 1993) χωρίς συνέχεια, που κυκλοφόρησε όταν ο χαρακτήρας επέστρεψε από μια σύντομη απουσία. αναδημοσιεύοντας ιστορίες βασισμένες στο Magneto από τους Classic X-Men # 12 & 19 (Αύγουστος 1987 και Μάρτιος 1988), από τον συγγραφέα Κρις Κλέρμοντ και τον καλλιτέχνη Τζον Μπόλτον.
Ο πρώτος πρωτότυπος τίτλος του Μαγκνέτο ήταν η μινισειρά τεσσάρων εκδόσεων Magneto (Νοέμβριος 1996 - Φεβρουάριος 1997), από τους συγγραφείς Πήτερ Μίλιγκαν και Χόρχε Γκονζάλες, ενώ ζωγράφος ήταν ο Κέλι Τζόουνς. Στη μινισειρά, ο Μαγκνέτο είχε ξεχάσει πολλά πράγματα και υπέφερε από αμνησία. Αυτοονομαζόταν με το όνομα Τζόζεφ, αλλά αργότερα αποκαλύφθηκε ότι ο Τζόζεφ ήταν νεώτερος κλώνος του Μαγκνέτο. Αργότερα, ο Magneto έγινε κυβερνήτης του έθνους Γκενόσα. Αργότερα, ο Μαγκνέτο εμφανίστηκε σε δύο μινισειρές. Τη Magneto Rex (που γράφτηκε από την Τζο Προύιτ και σχεδιάστηκε από τον Μπράντον Πήτερσον) και το Magneto: Dark Seduction (γραμμένο από τον Φάμπιαν Νιτσιέζα και σχεδιασμένο από τον Ρότζερ Κρουζ).
Στο Uncanny X-Men # 150 (Αύγουστος 1981) απεικονίζεται ως εβραϊκός επιζώντας του Ολοκαυτώματος. Ενώ έψαχνε για τη σύζυγό του Μάγδα, μια Σίντι, ο Μαγκνέτο διατηρούσε κρυφή ταυτότητα ως Σίντι. Αυτό δημιούργησε σύγχυση μεταξύ ορισμένων αναγνωστών ως προς την κληρονομιά του Magneto, μέχρι την επιβεβαίωση της εβραϊκής του καταγωγής στο βιβλίο Magneto: Testament.
Ένα μυθιστόρημα που περιγράφει την παιδική ηλικία του Magneto, X-Men: Magneto Testament γράφτηκε από τον Γκρεγκ Πακ και κυκλοφόρησε τον Σεπτέμβριο του 2008. Το Magneto Testament του Πακ βασίζεται σε αναφορές από επιζώντες του Ολοκαυτώματος. Πριν από τη δημοσίευση του X-Men: Magneto Testament, είχε καθιερωθεί το προσωπικό υπόβαθρο και η ιστορία του Magneto.
Ο Σατανικός Δόκτωρ Φάιμπς

Πλοκή

Ο δρ. Φάιμπς, θεολόγος και μουσικός, σκοτώνεται σε αυτοκινητιστικό δυστύχημα τρέχοντας στο νοσοκομείο όπου η γυναίκα του Βικτόρια χειρουργείται από ομάδα εννέα γιατρών με επικεφαλής τον δρα. Βεσάλιους. Δυστυχώς, η Βικτόρια πεθαίνει κατά τη διάρκεια της εγχείρησης και το ζεύγος Φάιμπς θάβεται. Μερικά χρόνια αργότερα, οι εννέα γιατροί ένας-ένας αρχίζουν να δολοφονούνται με παράξενες μεθόδους. Ο Επιθεωρητής Τράουτ, με βάση ένα στοιχείο από τον φόνο ενός από τους γιατρούς, αποκαλύπτει πως οι τρόποι που οι γιατροί δολοφονούνται είναι όμοιος με τις δέκα πληγές της Αιγύπτου. Εκείνος και ο δρ. Βεσάλιους αρχίζουν να υποπτεύονται πως πίσω από τους φόνους είναι ο δρ. Φάιμπς, αλλά είναι νεκρός. Έτσι τουλάχιστον πιστεύεται, μέχρι που ανακαλύπτεται άδειο το φέρετρο του γιατρού.
13 Reasons Why

Υπόθεση

Η Χάνα Μπέικερ, μια μαθήτρια λυκείου, αυτοκτονεί. Δύο βδομάδες μετά τον θάνατο της ο Κλέι βρίσκει έξω από τη πόρτα του σπιτιού του ένα πακέτο με το όνομά του. Όταν το ανοίγει, ανακαλύπτει 7 κασέτες που έχουν ηχογραφηθεί από τη Χάνα, πρώην συμμαθήτρια και κρυφό του έρωτα. Υπάρχουν 13 διαφορετικές ηχογραφήσεις, ο Κλέι βάζει την πρώτη κασέτα να παίξει. Η φωνή της Χάνα του ανακοινώνει ότι είναι κι εκείνος ένας από τους δεκατρείς λόγους που την οδήγησαν στην οριστική της απόφαση. Του λέει επίσης ότι αν έχει το κουράγιο να ακούσει τις κασέτες, θα μάθει το γιατί. Ο Κλέι περνάει μέρες διασχίζοντας τους δρόμους της πόλης με οδηγό τη Χάνα. Γίνεται μάρτυρας του πόνου της και μαθαίνει ότι κάποιες φορές ακόμα και το παραμικρό γεγονός μπορεί να επηρεάσει τη ζωή μας – θετικά ή αρνητικά.

Παραγωγή

Τα Universal Studios αγόρασαν τα κινηματογραφικά δικαιώματα του μυθιστορήματος στις 8 Φεβρουαρίου 2011, προορίζοντας τη Σελίνα Γκόμεζ να παίξει τον πρωταγωνιστικό ρόλο τής Χάνα Μπέικερ. Στις 29 Οκτωβρίου 2015, ανακοινώθηκε ότι το Netflix θα έκανε τηλεοπτική διασκευή τού βιβλίου με την Γκόμεζ να υπηρετεί ως εκτελεστική παραγωγός. Ο Τομ Μακάρθι είχε προσληφθεί για να σκηνοθετήσει τα δύο πρώτα επεισόδια. Η σειρά είναι παραγωγής τού Anonymous Content και Paramount Television με τους Γκόμεζ, ΜακΚάρθυ, Τζόυ Γκόρμαν, Μάικλ Σούγκαρ, Στηβ Κόλιν, Mάντυ Τίφι, και Κρίστελ Λαμπλιν ως εκτελεστικοί παραγωγοί.
Τα γυρίσματα για τη σειρά πραγματοποιήθηκαν σε πόλεις στην Βόρεια Καλιφόρνια, όπως οι Βαλέχο, Σαν Ραφαέλ, Κρόκετ και Σεβαστούπολη το καλοκαίρι τού 2016. Και τα 13 επεισόδια, καθώς και το πρόσθετο επεισόδιο, κυκλοφόρησαν στο Netflix στις 31 Μαρτίου 2017.

Υποδοχή

Ο πρώτος κύκλος της σειράς έλαβε θετικές κριτικές, οι οποίες αφορούν τους ηθοποιούς, την ιστορία, τα γραφικά, βελτιώσεις στην πηγή του υλικού και την ώριμη προσέγγιση σε δύσκολα θέματα, ωστόσο κακές κριτικές αφορούσαν στη διάρκεια των επεισοδίων. Στο Rotten Tomatoes έχει βαθμολογία 79%, με βάση 50 κριτικών.
Ο δεύτερος κύκλος έλαβε αρνητικές κριτικές με επικρίσεις που αφορούσαν την κακή εκτέλεση των θεμάτων της, πολλοί από τους κριτικούς δήλωσαν ότι ήταν περιττά. Στο Rotten Tomatoes έχει βαθμολογία 28%, με βάση 25 κριτικών.
Αρωματοποιός

Ο αρωματοποιός είναι ο άνθρωπος που ειδικεύεται στην κατασκευή αρώματος, γνωστός και ως μύτη λόγω της λεπτής αίσθησης της όσφρησης και την ικανότητα του στην παραγωγή οσφρητικών συνθέσεων. Ο αρωματοποιός είναι καλλιτέχνης, που έχει εκπαιδευτεί σε βάθος σχετικά με τις έννοιες της αισθητικής του αρώματος.

Εκπαίδευση

Οι περισσότεροι αρωματοποιοί του παρελθόντος δεν έχουν επαγγελματική κατάρτιση στην τέχνη της αρωματοποιίας, ενώ πολλοί έμαθαν την τέχνη ως μαθητευόμενοι διαφόρων αρωματοποιών ή χημικών. Η άμεση είσοδος στο επάγγελμα είναι σπάνια και αυτοί που το κάνουν συνήθως το καταφέρνουν μέσω των οικογενειακών επαφών. Τέτοια προγράμματα μαθητείας διαρκούν περίπου 3 χρόνια.
Τα Μυαλά που Κουβαλάς

Πλοκή

Η 11χρονή Ράιλι μετακομίζει με την οικογένειά της από την Μινεσότα στο Σαν Φρανσίσκο, και τα πέντε συναισθήματα της, η Χαρά, η Λύπη, ο Θυμός, ο Φόβος και η Αηδία πρέπει να φροντίσουν να είναι χαρούμενη. Όμως κάτι πάει στραβά όταν η Λύπη αγγίζει καταλάθος μια χαρούμενη μνήμη, μετατρέποντας την σε λυπημένη, που θα οδηγήσει την ίδια και την Χαρά σε ένα ταξίδι στο μυαλό της Ράιλι.

Box office

Με προϋπολογισμό 175 εκατομμύρια δολάρια το "Τα Μυαλά που Κουβαλάς" έκανε άνοιγμα τριημέρου στην 2η θέση με 90,4 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 356,5 εκατομμύρια δολάρια και στον υπόλοιπο κόσμο συγκέντρωσε 501 εκατομμύρια δολάρια. Παγκοσμίως απέφερε 857,4 εκατομμύρια δολάρια.